เรื่องร้องเรียน (น้ำท่วม,คลอง,ความสะอาด) วันที่ 2022-08-05 02:08:06 — แขวงพระโขนง เขตคลองเตย กรุงเทพมหานคร
ข้อเสนอแนะ-แนวทางแก้ไข-ปัญหาน้ำท่วมรอระบาย

ต้องหาทางทำฟลัดเวย์ตัดยอดน้ำจากคลองประเวศบุรีรมย์ลงทิศใต้สู่ทะเลลึกไปเลยครับ ห้ามส่งเข้าสถานีสูบน้ำพระโขนง เพราะเป็นคอขวด ดังจะเห็นจากไลฬ์สดของท่านผู้ว่าฯ ชัชชาติ ว่าคลองส่งน้ำหลายสายมากๆ รวมทั้งอุโมงค์ยักษ์ใต้ดิน ถูกรวบรวมไปสู่จุดเดียวกันหมด เกินกำลังของปั๊มน้ำ 215-220 ลูกบาศก์เมตร/วินาที ช่วงน้ำทะเลหนุนสูง จึงหมดสิทธิ์ ความสามารถจะถูกลดทอนลงไปอีกมาก น่าจะเป็นเพราะสถานีพระโขนง อยู่ลึกเข้ามาในคลองมากเกินไป ห่างจากปากคลอง ริมเจ้าพระยา มากถึง 1.5 กิโลเมตร 

ด้วยเหตุนี้ ถ้าตลอด 2 ฝั่ง ที่ยาว 1.5 ก.ม.นี้มีแนวเขื่อนที่ยังต่ำกว่า 3 เมตร โอกาสที่จะเดินเครื่องสูบน้ำให้เต็มประสิทธิภาพก็จะยากมาก ยิ่งมีน้ำทะเลหนุน หรือน้ำเหนือหลากลงมา ก็แทบจะเดินปั๊มน้ำไม่ได้เลย นี่คือต้นเหตุหลักของน้ำรอระบายเช่นกันครับ 

แนวทางแก้ไข ก็แค่ทำช่วง 1.5 ก.ม.นี้ให้มีคุณค่า โดยการขุดลอกให้ลึก 5-6 เมตร ทำแนวเขื่อนสูงกันดิน 2 ฝั่งพัง พร้อมกับทำเขื่อนสูงๆ มีประตู เปิด-ปิด ที่ปากคลองด้านริมเจ้าพระยา พ่วงด้วยการติดตั้งปั๊มน้ำขนาดใหญ่ หลายๆ ตัว ตลอดแนวเขื่อนใหม่ชุดนี้ แต่ต้องมีตัวที่เป็น Redundant พร้อมใช้งานได้ในทันที ขณะที่ตัวหลักอื่นๆ อาจชำรุด ต้องรอซ่อม ตัวอย่าง 60% Load มี 3 ตัว ใช้จริงแค่ 2 ตัว สำรอง 1 ตัว พร้อมระบบไฟฟ้าจาก 2 Feeders แบบนี้สถานการณ์ใดๆ ก็เอาอยู่

ตามด้วย เร่งพร่องน้ำในส่วน พ.ท. 1.5 ก.ม.นี้ให้แห้งตลอดเวลา 24 ช.ม.เพื่อให้ทำงานแบบซิงค์ล้างจานขนาดใหญ่ น้ำไหลเข้ามาเท่าใดก็แห้งหมด ได้ทั้งซิงค์ใบใหญ่ยักษ์ และแก้มลิงขนาดใหญ่

จากนั้น ให้เร่งปรับสถานีสูบน้ำพระโขนงเดิมให้ทำงานในแบบฝายน้ำล้นก็ยังได้ ใส่ตะแกรงเหล็กดัดขยะ 2-3 แนวรับ คือแนวรับขยะชิ้นโต แนวรับขยะชิ้นปานกลาง และแนวรับขยะชิ้นเล็กๆ ก่อนมวลน้ำจากบ่อรวมเหล่านี้จะไหลล้นสันฝายส่งน้ำลงไปสู่ซิงค์ใบใหญ่เบื้องล่างได้เองนะครับ (คงต้องกำหนดความสูงของฝายชุดนี้ ให้พอเหมาะจะได้ดึงน้ำมารวมกันได้มากๆ และเร็วมากพอ)

แต่ในส่วนของอุโมงค์ยักษ์ ก็ไม่ทราบนะครับ ว่ายังจำเป็นต้องมีปั๊มตัวใหญ่ไปดูดมวลน้ำขึ้นมาปล่อยทิ้งลงซิงค์ใบใหญ่ด้วยหรือไม่ หรือปล่อยให้ไหลล้นออกไปได้เองแบบไซฟ่อน กาลักน้ำ นะครับ เพราะไม่ทราบเหมือนกันว่าใช้หลักการใด 

โปรดช่วยพิจารณา นำไปขยายผลต่อไปด้วยครับ

ขอบคุณครับ

แถมอีกนิดนะครับ

แนวทางซิงค์ใบใหญ่แบบนี้ ไม่ว่าจะมีน้ำทะเลหนุนสูง   หรือมีน้ำเหนือหลากลงมามากๆ ตราบใดที่มันยังไม่ล้นแนวป้องกัน 3 เมตร ของ กทม.ขอรับประกันว่าจะไม่ส่งผลใดๆ ต่อประสิทธิภาพการทำงานของการพร่องมวลน้ำออกไปจากคลองหลายสายเหล่านี้เลยครับ พร่องได้ 24 ช.ม.แบบเต็มประสิทธิภาพ ข้อเสียคือจะเอาไปอ้างว่าพร่องน้ำไม่ได้เพราะน้ำทะเลหนุนสูงน่าจะไม่ได้แล้วนะครับ 

และอาจต้องเร่งพิจารณาทำแบบนี้ในทะเลปากแม่น้ำเช่นกัน ครอบคลุมสมุทรปราการ ปากแม่น้ำเจ้าพระยา และท่าจีนเป็นเบื้องต้นก่อน ถ้าขยับช้าอาจสายเกินแก้นะครับ